钦定古今图书集成/明伦汇编/官常典/第127卷 > 孟龙符
## 钦定古今图书集成/明伦汇编/官常典/第127卷 > 孟龙符

按《宋书孟怀玉传》：“龙符，怀玉弟也。骁果有胆气，干力
绝人，少好游侠，结客于闾里。早为高祖所知，既克京
城，以龙符为建武参军。江乘、罗落、覆舟三战，并有功。
参镇军军事，封平昌县五等子，加宁远将军、淮陵太
守。与刘藩、向弥征桓歆、桓石康破斩之。除建威将军、
东海太守。索虏斛兰、索度真侵边，彭沛骚扰，高祖遣”
龙符、建威将军道怜北讨，一战破之。追斛兰至光水
沟边，被创奔走。高祖伐广固，以龙符为车骑将军，加
龙骧将军、广川太守，统步骑为前锋。军达临胊，与贼
争水，龙符单骑冲突，应手破散，即据水源，贼遂退走。
龙符乘胜奔逐，后骑不及，贼数千骑围绕攻之，龙符
奋槊接战，每一合辄杀数人，众寡不敌，遂见害，时年
三十三。高祖深加痛悼，追赠青州刺史。又表曰：“故龙
骧将军、广川太守孟龙符，忠勇果毅，陨身王事，宜蒙
甄表，以显贞节。圣恩嘉悼，宠赠方州。龙符投袂义初，
前驱效命，摧锋三捷，每为众先。及西劋桓歆，北殄索
虏，朝议爵赏，未及施行。会今北伐，复统前旅，临胊之
战，气冠三军。于时逆徒实繁，控弦掩泽。龙符匹马电
跃，所向摧靡，奋戈深入，知死弗吝。贼超奔遁，依险乌
聚。大军因势，方轨长驱，考其庸绩，豫参济不。窃谓宜
班爵土，以褒勋烈。”乃追封临沅县男，食邑五百户。无子，弟仙客以子微生嗣封。太祖元嘉中，有罪夺爵，徙
广州，以微生弟彦祖子佛护袭爵。齐受禅，国除。孝武
大明初，诸流徙者悉听还本。微生已死，子系祖归京
都，有筋干异力，能儋负数人。入隶羽林，为殿中将军。
二年，索虏寇青、冀，世祖遣军援之。系祖自占求行，战
于杜梁，挺身入陈，所杀狼藉，遂见杀。诏书追赠颍川
郡太守。